Commonwealth Games
Commonwealth Games er et internationalt sportsstævne, som er blevet afholdt hvert fjerde år siden 1930. Det er primært medlemslande i Commonwealth of Nations (dvs. overvejende tidligere britiske kolonier), som kan sende deltagere til stævnet.
Commonwealth Games afvikles typisk over 8-10 dage og byder på et meget varieret udbud af sportsgrene fra atletik over diverse boldspil (dog ikke holdboldspil som fodbold eller håndbold) til cricket, rugby, cykeldiscipliner, gymnastik mv. Den seneste udgave af stævnet blev afholdt i Birmingham i England i 2022 med omkring 5.000 atleter fra 72 deltagende nationer.
Efter planen skulle næste udgave af Commonwealth Games afholdes i den australske delstat, Victoria, i 2026. Imidlertid har premierministeren i delstaten meddelt, at man ikke er i stand til at leve op til værtsforpligtelsen af økonomiske årsager. Stævnet var budgetteret til at koste omkring £1,3 milliarder, men beløbet er siden steget til det dobbelte.
Også i 2022 måtte stævnet flyttes fra den oprindeligt udpegede værtsby, Durban, i Sydafrika, som også måtte springe fra på grund af økonomi, hvorefter engelske Birmingham meldte sig. Der har ikke meldt sig en alternativ vært til stævnet i 2026, og det må anses som sandsynligt, at det helt må aflyses i 2026, og at stævnets fremtid i det hele taget er usikker.